Veritas: Skryf wyn, brandewyn vir die eerste keer aanlyn in | Netwerk24
Deur Versnit-Redaksie 28 Julie 2021 05:10
Die sluitingsdatum vir vanjaar se inskrywings is 17 Augustus en 31 Augustus vir laat inskrywing teen ekstra koste. Vir die tweede jaar is daar ook nie 'n styging in inskrywingsgeld nie.
Die innoverende ontwikkeling van 'n spesiale webwerf vir deelnemers om vir die kompetisie in te skryf deur stap-vir-stap-prosedures te volg, sal die vinnige en maklike invul van elke wyn of brandewyn se besonderhede moontlik maak. Dít sal dieselfde inligting bevat wat in die verlede tydsaam in geskrewe kopie verskaf moes word, soos vir die WSR2A- en WSRSA-sertifikate, bottelfoto's en proe-notas van elke inskrywing. Hierdie inligting sal ook outomaties op die Vino Veritas-app (waarop die wenwyne elke jaar bestel en gekoop kan word) gelaai word vir bekendstelling sodra die uitslae beskikbaar is.
Die Veritas-webwerf is op 21 Julie geaktiveer en produsente kan veritas-entries.foneworx.co.za besoek om hul wyne in te skryf. Die inskrywings word daarna deur inspekteurs van SA Wynbedryf Inligting en -Stelsels (Sawis) geverifieer en wettig na die Johann Graue-saal by Nederburg in die Paarl vervoer vir beoordeling deur 17 panele van 13 tot 17 September.
Met die Covid-19-maatreëls steeds in plek, sal daar soos verlede jaar drie beoordelaars per paneel wees. Die streng puntestelsel is in ooreenkoms met die hoogste internasionale kompetisie-standaarde en medaljes word soos volg toegeken: dubbelgoud – 93 tot 100 punte; goud – 90 tot 92; silwer uitstaande – 86 tot 89; silwer – 80 tot 85; en brons 75 tot 79.
Die Vertex-toekenning word ook weer toegeken aan die beste wyn van die skou uit al die dubbelgoud-wenners, museumklas uitgesluit.
Die voorlopige datum vir die toekenningsgeleentheid is Saterdag 9 Oktober. Verdere inligting hieroor, asook oor proeë vir die publiek, sal later bekend gemaak word.